Skrywer halfmiljoen ryker met speletjiesprogram | Maroela Media
Skrywer halfmiljoen ryker met speletjiesprogram
Theunis Strydom het R500 000 gewen met kykNET se speletjiesprogram, 'Wie word 'n miljoenêr?'. (Foto: Verskaf)
Die sakejoernalis en skrywer Theunis Strydom (42) is die eerste wenner van 'n halfmiljoen rand in kykNET se Wie word 'n miljoenêr?-speletjiesprogram.
Naas Strydom was daar tot op hede drie ander groot pryswenners in Wie word 'n miljoenêr? – twee wat onderskeidelik R125 000 gewen het en een wat R250 000 losgeslaan het.
Strydom, wat onder meer die boek Risiko en rykdom oor die sakereus Christo Wiese geskryf het, bedryf ook die Dunkelder-teater vanuit sy Johannesburgse woning saam met sy vrou, Lejanie.
Hy beskryf die vuurwarm oomblik in die Wie word 'n miljoenêr?-stoel oorkant aanbieder Rian van Heerden as "'n werksonderhoud waar die baas jou afdank en jou pensioen vir jou uitbetaal nog voordat hy jou nog eens aangestel het".
Nadat hy in 2001 sy kans verbrou het op die Engelse weergawe van die program, Who wants to be a millionaire?, en sonder 'n sent huiswaarts moes keer, het hy gedink hy sal nooit weer die geleentheid kry om vir R1 miljoen te speel nie.
Rian van Heerden, aanbieder van 'Wie word 'n miljoenêr?' (Foto: Verskaf)
"Ja, ek wou die miljoen gehad het. Nadat ek die vraag oor die fossiel, wat na aartsbiskop Desmond Tutu vernoem is, reg gehad het, het ek gedink: Hier kom dit nou! Maar die miljoen-rand-vraag het my heeltemal uitgeboul. As jy nie weet nie, dan weet jy eenvoudig nie."
Strydom skryf sy magdom kennis toe aan die feit dat hy "gelukkig is dat hy goed kan onthou", maar ook aan sy belangstelling in 'n wye spektrum van onderwerpe.
Verder bruis die avontuurlus en die reisgogga deur sy are en blaai hy graag deur 'n atlas en lees enigiets deur Cormac McCarthy van No Country for Old Men-faam. Hy beplan om met die wengeld saam met sy vrou na Chili en Argentinië te reis.
Wie word 'n miljoenêr? is Woensdagaande om 20:00 op kykNET, DStv-kanaal 144, te sien. Dit is ook op DStv CatchUp te sien.